Petter Nome

Petter Nome (1954–2024) var en norsk journalist, programleder og næringslivsleder. Han arbeidet i NRK Fjernsynet i 25 år og huskes spesielt for underholdnings­programmet Rondo. I sine yngre år ledet ha flere ungdoms­programmer på kanalen. Etter tiden i NRK var han direktør, og senere rådgiver, for Bryggeri- og drikkevareforeningen.Petter Nome er død - NRK 5. juni 2024Erik Solheim: Petter Nome (1954-2024) - Minneord i Aftenposten 7. juni 2024

 Biografi 
Nome ble født i Kristiansand, men flyttet til Oslo i ung alder. På 1970-tallet begynte han å studere ved Universitetet i Oslo og kom så langt som til mellomfag i kriminologi (1979).

I sine yngre år arbeidet Nome både som trikkekonduktør, industriarbeider og sjømann. I 1978 ble han journalist i Arbeiderbladet. Deretter var han med å starte Radio Oslo, en av de første lokalradiostasjonene i Norge.

I 1984 begynte Nome i NRK. Et av sine tidligste oppdrag var som programleder for siste sesong av ungdomsprogrammet Zikk-Zakk. Et annet program han hadde ansvar for var Zting (sammen med Anne Grete Preus) som gikk i 1985. Samme år var han norsk programvert for den direktesendte internasjonale konserten Live Aid, som ble kringkastet verden over i ett sammenhengende døgn. 

I NRK arbeidet han i det vesentlige som programleder for ulike underholdningsprogrammer og ungdomsprogrammer, men hadde også oppdrag i nyhetsavdelingen. I 1987 var han med å lage den halvdokumentariske serien Året 2048, som tok for seg problemer knyttet til ozonlaget og drivhuseffekten. 

På 1990-tallet hadde han suksess med underholdningsprogrammet Rondo og reiseprogrammet Gringos.

I 2003 skapte han debatt i NRKs ledelse da han startet en kampanje mot USAs planlagte angrep på Irak. Blant annet ledet han en appell under en antikrigsdemonstrasjon i Oslo, som den gang var landets største demonstrasjonstog noensinne. Engasjementet skapte en viss uro i NRKs ledelse, og konsekvensene ble at han ble vraket som programleder for Sommeråpent.Petter Nome er død - Journalisten 5. juli 2024 Han sluttet i NRK og ble kort tid etter ansatt som kommunikasjonssjef i Flyktninghjelpen. I 2006 kom han tilbake til NRK, hvor han i noen år blant annet var programleder for Frokost-TV. 

I 2009 gikk han til stillingen som direktør for Bryggeri- og drikkevareforeningen (BROD). Denne stillingen hadde han i nesten ti år, før han gikk over til stillingen som rådgiver for samme organisasjon. Etter at han gikk av, ble han tildelt Årets Ølhund av BROD.

 Personlig 
Nome giftet seg i 2009 med Hilde Hummelvoll. Han hadde tre barn fra et tidligere ekteskap.

Nome døde 5. juni 2024 etter lengre tids kreftsykdom.

 Programlederoppdrag 
 Kvelden før kvelden (sammen med Hilde Hummelvoll) (2007–2008)
 Frokost-TV (2006–2008)
 Sommeråpent (2000–2002)
 Åpent hus (2000)
 Millennium (NRKs 26 timers nyttårsmarkering) (1999)
 Gringos (en reisedokumentarserie) (1997–1999)
 XYZ (1997)
 Norsk Melodi Grand Prix (1995)
 Rondo (1993–1995)
 Nomes Ark (1990)
 No’ me’ Nome (1989)
 Året 2048 (1987)
 Er det noen sak?! (1987)
 Dagsrevyen (nyhetsoppleser og reporter) (1986–1988)
 Zting (1985)
 Rock på Lørdag (1985)
 ZikkZakk (1984)

 Annet på TV 
 1999–2000: Momarkedet
 1999: Programleder for portrettet Kronprins Håkon – ung mann på vei mot tronen
 1999: Programleder for Artistdugnad for Kosovo, Oslo domkirke
 1995–1997: Programleder for Amandaprisen
 1995: Programleder for TV-portrett av Jakob Margido Esp (om psykiske lidelser)
 1995: Programleder for jubileumsgalla ved FNs 50-årsjubileum
 1994: Programleder for NRKs nyttårsshow
 1993–1994: Programleder for Brageprisen
 1992: Programleder for TV-innsamlingen til norsk psykiatri
 1990: Programleder for TV-innsamlingen til Redd Barna
 1985: Programleder for de norske sendingene av Live Aid

 Referanser 

Eksterne lenker


Kategori:Norske TV-programledere
Kategori:Norske kommunikasjonsfolk
Kategori:Norske journalister
Kategori:Norske direktører
Kategori:NRK-journalister
Kategori:Programledere for NRK TV
Kategori:Programledere for Melodi Grand Prix
Kategori:Personer fra Kristiansand kommune
Kategori:Personer fra Oslo